DA Den Europæiske Unions Tidende C 109/27

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 109/04

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»ZÁZRIVSKÉ VOJKY«

EF-nr. SK-PGI-0005-01026-13.08.2012

BGB (X) BOB ( )

1. Betegnelse

»Zázrivské vojky«

Hver producent påviser brugen af betegnelsen »Zázrivské vojky« i forbindelse med sin handel hermed ved at mærke produktet som sådan, når det tilbydes som led i et sortiment, og på etiketten.

2. Medlemsstat eller tredjeland

Slovakiet

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Zázrivské vojky« er et dampet, røget eller urøget, osteprodukt af form som strenge, der er 10-70 cm lange og 2-16 mm tykke. Det fremstilles efter en traditionel metode, hvor gæret, delvis modnet klumpost dampes i varmt vand og derefter med håndkraft eller ved hjælp af to roterende valser strækkes i lange strenge, lokalt kendt som vojky. De strakte og færdige strenge samles i bundter, enten løse eller snoede, og sommetider samlet på midten ved hjælp af en streng.

Produktets karakteristiske organoleptiske egenskaber skyldes den trevlede tekstur i strengene, som er trukket ud af den dampede ost. Denne tekstur opnås ved at forarbejde den dampede ost i hånden og i kraft af strengenes karakteristiske form (længde og tykkelse).

Røget og urøget »Zázrivské vojky« adskiller sig hovedsagelig fra hinanden med hensyn til farve og lugt. Røget »Zázrivské vojky« er let gullig til gylden gullig og har en karakteristisk røget aroma og et lidt større saltindhold. Urøget »Zázrivské vojky« er hvid til flødefarvet, uden røget aroma. Tekstur og konsistens er ens for de to varianter.

»Zázrivské vojky« sælges i multipakninger af forskellig vægt, emballeret i fødevarefilm.

Egenskaber:

Farve: hvid til let flødefarvet; gullig eller gylden gullig for røgede varianter.

Konsistens: Strengene består af separate fibre med en elastisk til fast, men ikke hård, konsistens. Med ostens modning mindskes elasticiteten. Strukturen med fibre, der let adskilles fra hinanden, giver produktet en stor brudstyrke.

Lugt og smag: mælkeagtig, behageligt osteagtig, appetitlig, let syrlig og, for den røgede osts vedkommende, typisk røget.

Sammensætning: tørstof: mindst 40 vægtprocent.

Fedtindhold i tørstof: mindst 25 vægtprocent.

Saltindhold: højst 5,5 vægtprocent for urøgede varianter og højst 6,0 vægtprocent for røgede varianter.

Mikrobiologiske egenskaber:

»Zázrivské vojky« er en dampbehandlet ost fremstillet af klumpost, hovedsagelig indeholdende varmeresistente mælkesyrebakterier af arterne: Lactococcus, Streptococcus og Lactobacillus.

3.3. Råvarer (kun for forarbejdede produkter)

Den dampbehandlede ost »Zázrivské vojky« fremstilles af klumpost lavet af ubehandlet eller pasteuriseret komælk tilsat mælkesyrekultur.

Mælkens kvalitet kontrolleres jævnligt og registreres hos producenterne af klumpost. Følgende parametre kontrolleres: hæmmende stoffer, temperatur, syreindhold, fedt, specifik vægt og fedtfrit tørstof.

Det samlede antal mikroorganismer og antallet af kropsceller bestemmes af godkendte laboratorier.

Klumposten indeholder mindst 48 vægtprocent tørstof med mindst 35 vægtprocent fedtstof i tørstoffet og en pH-værdi på 4,9—5,2. Klumpostens overflade er lukket og glat med en passende tyk skorpe, og farven er hvid til flødefarvet.

Produktets kvalitet er ikke afhængig af klumpostens oprindelse.

3.4. Foder (kun for produkter af animalsk oprindelse)

Der er ingen særlige kvalitetskrav eller restriktioner, hvad oprindelse angår.

3.5. Specifikke etaper af produktionen, som skal finde sted i det afgrænsede geografiske område

De specifikke etaper af produktionen, som skal finde sted i det afgrænsede geografiske område, består i, at:

— komælksosten forberedes til dampning ved at blive skåret i strimler, som derefter yderligere rives

— den revne ost herefter dampes i varmt vand (vandtemperatur 70-95°C) og bearbejdes mekanisk, indtil den danner en kompakt masse, kendt som parenina

— massen, parenina, viderebearbejdes manuelt, indtil der opnås en elastisk konsistens, som kan formes

— den opnåede ostemasse straks trækkes ud i strenge med hånden eller mellem to roterende valser, så der dannes lange strenge

— strengene falder direkte ned i koldt drikkevand

— de afkølede strenge vindes manuelt om en spole, hvorefter de skæres over i den ene ende og sammenbindes i midten med en ostestreng, kendt som en vojka (flertal: vojky)

— de afskårne og sammenknyttede strenge saltes ved neddypning i en mættet saltopløsning for at opnå det ønskede saltindhold

— ostestrengene efter saltning hænges op for at lade overskydende vand løbe fra

— røgede varianter af ostestrenge røges direkte med koldrøg i et traditionelt røgekammer, hvor røgen cirkuleres kunstigt, indtil osten får en gylden farve.

3.6. Særlige regler vedrørende udskæring, rivning eller emballering osv.

»Zázrivské vojky« sælges i pakninger af forskellig størrelse. Standardpakken vejer 100 g, men også pakninger a 130, 150, 250, 500 og 1 000 g kan markedsføres. Osten pakkes i fødevarefilm.

»Zázrivské vojky« skal emballeres i det afgrænsede geografiske område straks efter fremstillingen, så produktet bevarer sin særlige form og kvalitet.

3.7. Specifikke mærkningsregler

Producenter, der fremstiller »Zázrivské vojky« i overensstemmelse med denne specifikation, må benytte navnet »Zázrivské vojky« til mærkning, reklame og markedsføring.

Etiketter på produktet skal indeholde følgende angivelser:

— navnet »Zázrivské vojky«, klart synligt

— angivelse af »røget« eller »urøget«

— ordene »beskyttet geografisk betegnelse« eller forkortelsen »BGB« og det tilhørende EF-symbol.

4. Præcis afgrænsning af det geografiske område

»Zázrivské vojky« fremstilles i kommunen Zázrivá. Det geografiske område afgrænses af kommunen Oravská Lesná mod nord, kommunen Terchová mod vest, kommunen Párnica mod syd og Paráč- og Minčol-bjergene mod øst.

5. Tilknytning til det geografiske område

5.1. Det geografiske områdes egenart

Zázrivá er en typisk bjergregion med gode betingelser for opdræt af får og kvæg, græsningsarealer og forarbejdning af dyrenes mælk til ost. Befolkningen i regionen udnytter fortsat disse særlige træk ved bjergmiljøet, som de har gjort lige siden den første bosættelse af området.

Ifølge den mundtlige tradition har der været fremstillet ostestrenge og andre osteprodukter lokalt i Zázrivá siden anden halvdel af det 19. århundrede, idet fremstilling og salg af forskellige typer dampet ost dengang var den eneste indtægtskilde for de stedlige fåre- og kvægbønder.

Når de ønskede egenskaber er opnået (syrlighed, egnethed til dampning), skæres komælksosten i strimler, som rives og dampes i varmt vand (vandtemperatur 70-95°C). Osten omrøres med træslev eller i røremaskine, indtil der dannes en kompakt elastisk masse, kendt som parenina. Massen, parenina, æltes, dvs. blandes, strækkes og foldes med hånden, så der dannes en blød, glat ostemasse, som nemt kan formes. Ostemassen trækkes straks ud i lange strenge, der falder direkte ned i koldt drikkevand. Ostestrengene ligger til afkøling i det kolde drikkevand (i 2-10 minutter), så deres form ikke ændres. De afkølede strenge vindes om en spole. Herefter skæres de over i den ene ende og sammenbindes i midten med en enkelt ostestreng. De afskårne og sammenknyttede strenge saltes ved neddypning i en mættet saltopløsning og røges eventuelt. Overskydende saltvand fjernes, ved at ostestrengene hænges op på en stang af træ eller rustfrit stål, så vandet kan dryppe af.

5.2. Produktets egenart

»Zázrivské vojky« er et produkt, som fremstilles efter en traditionel, næsten udelukkende manuel, metode bestående af dampning af klumpost i varmt vand og strækning af osten til strenge (vojky). Osten kan trækkes til strenge mellem to roterende valser, som osten føres ind imellem efter at være forarbejdet med håndkraft. Den æltning og strækning, der indgår i den manuelle forarbejdning af den dampede ost, giver strengene deres unikke trevlede struktur, som er det, der gør produktet så specielt og enestående.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Ansøgningen om registrering af »Zázrivské vojky« som beskyttet geografisk betegnelse bygger på produktets specifikke struktur og form, dets omdømme og tradition — på baggrund af den traditionelle fremstillingsmetode.

Bosætningen i Zázrivá-området stammer tilbage fra det 16. århundrede, hvor den indledtes i forbindelse med koloniseringen af Wallachia. Bjergterrænet, den stenede jord, beliggenheden forholdsvis højt over havoverfladen og et forholdsvis koldt klima hæmmede landbrugsudviklingen, hvorfor området altid kun har haft et beskedent landbrug med opdræt af får og græsning og senere kvægopdræt, idet disse reelt var det eneste indtægtsgrundlag (Čaplovičová, Z.: Zo zázrivského salašníctva, Sborník SNM, 56, 1962, s. 118-129).

Protokoller fra landbrugsejendomme efterladt af afdøde indbyggere i Zázrivá fra midten af det 18. århundrede og gennem det 19. århundrede rummer masser af information om landbrugsmetoderne dengang (ŠOBA Bytča, Prothocollum Cadmitatum Anni 1761, f. 91, No 38, afdøde Georgius Datteks ejendom, Zázrivá). Dette dannede grundlag for videreudvikling af forarbejdningen af osteprodukter som en af flere typer lokalt producerede fødevarer. Hver husholdning med blot et beskedent fåre- og kvæghold fremstillede egne osteprodukter, herunder ostestrenge (vojky) og flettede piske (korbáčiky): »… i ostekøkkenet var der et brændekomfur. Her blev mælken varmet, indtil den koagulerede, og koaglet blev varmet i varmt vand, omrørt og dampet. Efter at det dampede koagel var blevet varmet op i vandet i baljen, blev det med håndkraft trukket ud i en streng, som faldt ned i koldt vand i en vaskebalje på gulvet. På et bord ved siden af stod der en træramme, som strengen blev vundet om, og denne blev derefter hængt op i et stativ i et tilstødende ventileret rum. Næste dag tog man en saks fra bordet og skar et snit gennem den nederste del af ostestrengene. De afklippede strenge faldt ned på bordet og blev flettet sammen. De blev lagt i en saltlagegelé, der blev blandet i en emaljeret balje…«. (Keresteš a kol.: Ovčiarstvo na Slovensku história a technológia, Eminent, Považská Bystrica 2008, s. 388-389). Produktet blev solgt af producenterne selv.

Ifølge andre historiske kilder blev traditionel dampet ost produceret i flere forskellige former i landsbyen Zázrivá i det nordlige Slovakiet. Et af produkterne blev ifølge de kommunale arkiver (Huba, P.: Zázrivá, Vydavate'stvo Osveta, n.p., Martin, for Local National Committee i Zázrivá, 1988, s. 105) fremstillet på følgende vis: » ... den ost, som blev fremstillet efter koaguleringen af mælken, blev lagt i beholdere med varmt vand og forarbejdet i hånden, dvs. strakt med håndkraft. Til sidst blev osten lavet til en tynd streng, som derefter blev trukket over i en anden beholder med koldt vand og en gelé lavet af kogt vand og salt. Ostestrengen (vojka) blev vundet om en træspole, før den til sidst blev skåret op. Den således fremstillede ost kunne herefter spises…«.

I Etnografia Slovenska (Ethnologia Slavica, Tomus XVI 1984, Slovenské pedagogické nakladate'stvo Bratislava, 1986, s. 64-65) står der, at »... i landsbyen Zázrivá i det nordlige Slovakiet blev der fremstillet en traditionel dampet ost formet til små piske.«

Ud over produktion af ost blev dette område også centrum for køb og salg af dampet ost. Arkiverne indeholder registre over flere handelstilladelser udstedt til forhandlere af dampet ost.

Den dag i dag sælger forhandlerne i Zázrivá deres dampede osteprodukter på forskellige markeder og i diverse anledninger, såsom bryllup, dåb, jul, karneval og påske. Produktionen af ost i form af vojky (strenge) steg i forbindelse med disse festlige lejligheder som tegn på produktets popularitet blandt forbrugerne. Det fremgår af producenternes fremstillingsstatistikker.

Zázrivá er stadig kendetegnet ved landbrug. Produktionen af ostestrenge fortsætter også i dag takket være færdigheder, erfaring og viden, som videregives fra generation til generation. Fremstillingsprocessen og produktets særlige form og kvalitet er blevet opretholdt. Ifølge en artikel på webstedet iZURNAL ved »… enhver kvinde i Zázrivá, hvordan man trækker ost. Det er en kunst, der gives videre fra mor til datter, hvilket enhver husmor kan bevidne…«

Det omdømme og den tradition, der knytter sig til »Zázrivské vojky«, bevises ikke blot af det kvalitetsmærke, som udstedes af Slovakiets ministerium for landbrug og udvikling af landdistrikter, men også af artikler, der skrives om produktet i pressen (f.eks. s. 9 i artiklen »Zázrivské dni 2008« (Zázrivá festival 2008) i Noviny o dianí v Zázrivej (Nyt om Zázrivá), bind X, nr. 2/2008, det romersk-katolske sogn Zázrivás).

Regionens indbyggeres færdigheder og opfindsomhed satte dem i stand til at udholde de barske forhold og skaffede dem et ry langt uden for områdets grænser.

»Zázrivské vojky« er en velkendt traditionel delikatesse, som ikke kun slovakker holder af, men også udlændinge, der besøger Slovakiet og køber specialiteten med hjem som gave.

Ostestrenge er blevet et indslag i vigtige årlige regionale begivenheder, såsom Zázrivské dni-markedet, hvor der afvikles konkurrencer i at trække »Zázrivské vojky« og flette »Zázrivské korbáčiky«. Konkurrencerne er populære og tiltrækker både lokale producenter og spontane kombattanter.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.upv.sk/swift_data/source/pdf/specifikacie_op_oz/SP-Zazrivske%20vojky.pdf

(1) EUT l 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) Nr. 1151/2012.

(3) Se fodnote 2.